*Non confundir co **Sentimentalismo***
ASTRAZ, símbolo do sentimentalismo.
O **sentimentalismo** é un movemento filosófico, artístico e espiritual fundado polo escritor Xesús Manuel Valcárcel. Segundo os seus textos programáticos, o sentimentalismo "promove a liberación da persoa a través da arte e do coñecemento".

Historia
--------

Como movemento literario e artístico, o sentimentalismo comezou en Lugo na década de 1970 arredor do semanario *Táboa Redonda* do xornal *El Progreso* e do programa radiofónico *Fogar de Breogán* da Cadena SER, dirixido por Xesús Manuel Valcárcel. Nestes medios, o movemento tivo a editorialización dos seus primeiros comunicados. Tamén está vencellado ao colectivo poético Cravo Fondo, do que foi inspirador. A base teórica do sentimentalismo preséntase nunha triloxía conformada polos ensaios *Animal sentimental*, *Dialéctica sentimental* e *Práctica sentimental*, publicados por Ir Indo Edicións.

Segundo os textos fundacionais, "o sentimentalismo parte do esgotamento da tradición racionalista occidental, da necesidade de alternativas e da importancia dos sentimentos na interpretación e na xestión do mundo; parte da valoración individualista da persoa, a través da rebeldía, para promover un cambio de conciencia, reivindicando a sabedoría ancestral e a rica variedade das culturas e dos seres concretos".

Antoloxías do sentimentalismo
-----------------------------

O sentimentalismo publicou a través do seu órgano de comunicación as coñecidas como TAR (Tres Antoloxías de Referencia), correspondentes á Etapa de Fundación, á Etapa de Implantación e á Etapa de Expansión.

Na Etapa de fundación (2011), Manuel Celso Matalobos e Olga Patiño Nogueira xuntaron unha selección de textos dos autores que se sumaron nun inicio aos Manifestos do Movemento. A Etapa de implantación (2012) foi coordinada por Carlos Arias Iglesias e Mariña Pérez Rei. Finalmente, na Etapa de Expansión (2013) Xavier Lama e Branca Novoneyra seleccionaron varios poetas novos para compoñer unha nova antoloxía do sentimentalismo, que valoran como un "movemento xa suficientemente vertebrado desde a perspectiva ideolóxica e a adscrición autoral".

Autoras e autores
-----------------

Autoras e autores do sentimentalismo.Autoras e autores do sentimentalismo.
* Carlos Arias Iglesias
* Yolanda Castaño
* Xulio Cid Neira
* Olalla Cociña Lozano
* Berta Dávila
* Cristina Ferreiro Real
* Francisco Xosé Fernández Naval
* Xavier Lama
* Xabier López Marqués
* Xurxo Martínez González
* Manuel Celso Matalobos
* Branca Novoneyra
* Celia Parra
* Olga Patiño Nogueira
* Mariña Pérez Rei
* Elías Portela
* Baldo Ramos
* Ismael Ramos
* Helena Salgueiro
* Xesús Manuel Valcárcel
* Eva Veiga

Notas
-----

1. ↑  Valcárcel, Xesús Manuel (2014). *Que é o sentimentalismo? Ideario básico*. Bubela, Grupo de Xestión Cultural SL. ISBN 978-84941864-5-5.
2. ↑  "Biografía Antón Grande".
3. ↑  *Manifesto sentimentalista*. Bubela, Grupo de Xestión Cultural SL. 2006. ISBN 84-934933-1-7.
4. ↑  Lama, Xavier; Novoneyra, Branca (2013). *Sentimentalismo. Antoloxía de referencia. Etapa de Expansión*. Bubela, Grupo de Xestión Cultural SL. ISBN 978-84-941864-0-0.
5. ↑  "Presentación de Antoloxías do sentimentalismo (El Correo Gallego)". Arquivado dende o orixinal o 11 de febreiro de 2017.

Véxase tamén
------------

### Ligazóns externas

* "Sentimentalismo". *Editorial Bubela*.
* "Causas que defende o sentimentalismo". *Editorial Bubela*. Arquivado dende o orixinal o 28 de abril de 2016. Consultado o 18 de abril de 2016.